[{"text_idx": "#000003", "text": "Mis Rhagfyr, cafodd ffilm wedi\u2019i selio ar lyfr Louisa May Alcott, Little Women ei ryddhau, ac rydw i wedi cael y pleser o fynd i\u2019w weld! CefndirCafodd y llyfr ei gyhoeddi yn 1868 ac 1869. Stori am deulu a bywydau Jo March, ei chwiorydd; Meg, Amy a Beth a\u2019i mam, Marmee March ydyw. Mae\u2019r llyfr wedi ei seilio yng nghyfnod Rhyfel Annibyniaeth America (1775-1783) ac mae\u2019r merched tlawd yn ceisio byw eu bywydau heb eu tad, sy\u2019n brwydro yn y rhyfel. Ar draws y stori, maen nhw\u2019n cyfarfod Laurie (Teddy) sy\u2019n w\u0302yr i\u2019r dyn cyfoethog (Mr Lawrence) sy\u2019n byw ar draws y cae, John Brooke a Frederick Bhaer, sy\u2019n newid bywydau\u2019r merched.\u201cWomen... They have minds, and they have souls, as well as just hearts and they\u2019ve got ambition and they\u2019ve got talent as well as just beauty. And I\u2019m so sick of people saying that love is just all a woman is fit for. I\u2019m so sick of it!\u201d \u2013 Jo March (Little Women)Y Cast DelfrydolJo March \u2013 Saoirse RonanMeg March \u2013 Emma WatsonAmy March \u2013 Florence PughBeth March \u2013 Eliza Scanlen Marmee \u2013 Laura DernLaurie/Teddy \u2013 Timothe\u0301e ChalametJohn Brooke \u2013 John NortonFriederick Bhaer \u2013 Louis Garrel gydaAunt March \u2013 Meryl StreepGyda\u2019r cast gwych yma, mae\u2019r actorion, gydag arweiniad Greta Gerwig wedi creu campwaith sydd wir yn cynrychioli naturioldeb y llyfr. Mae trysor Louisa May Alcott wedi cael ei drin fel diemwnt llenyddol gan yr actorion i gyd. Oherwydd bod y stori amserol yma wedi cael ei ymgorffori mewn ffordd mor naturiol yn y ffilm, mae naturioldeb bywyd cyffredin y cymeriadau o\u2019r nofel yn neidio ar y sgri\u0302n sy\u2019n ei wneud yn ffilm gofiadwy. Nid oes unrhyw actor yn sefyll allan fel y gorau, mae pob un actor yn gwneud cyfiawnder a\u0302'r cymeriadau mae pobl yn eu caru ers 1869.Yn enwedig a\u0302\u2019r prif gymeriadau, mae\u2019r actorion i gyd wedi gwneud yn siw\u0302r bod gwahaniaeth clir ym mhersonoliaethau\u2019r merched. Cawn weld amrywiaeth rhwng y pedair o ran tymer a thalent. Mae Meg (yr hynaf) yn theatraidd ac yn gyfrifol; mae Beth yn gerddorol ac yn annwyl; mae Amy yn arlunydd ac mae Jo yn awdures. Y neges gref ac amserol mae hyn yn ei gyfleu i ni, ac yn enwedig yn yr oes yma ydi nad ydi pres yn arwain i dalent. Roedd y merched yma\u2019n byw mewn tlodi ond nid oedd hynny wedi rhwystro un o\u2019r chwiorydd i fyw eu bywydau fel y roedden nhw eisiau.CyfarwyddwrMae Greta Gerwig wedi dod yn gyfarwyddwr adnabyddus yn y ddegawd ddiwethaf, yn enwedig gyda\u2019r ffilm Lady Bird (2017) lle cafodd enwebiad Oscar am y Cyfarwyddwr Gorau. Er na chafodd Greta Gerwig enwebiad Oscar am y Cyfarwyddwr Gorau am Little Women eleni cafodd enwebiad am y Sgript Ffilm Orau wedi\u2019i Haddasu, sy\u2019n ddyledus i\u2019w chrefft unigryw. Mae cyfarwyddo Gerwig wedi creu darn annibynnol ac unigryw yn y diwylliant poblogaidd yma. Stereoteip ar gyfer y math yma o ffilm a llyfr (sef un a\u0302 merched yn brif gymeriadau) ydi mai dim ond stori gariad cymhleth a thlodi sy\u2019n mynd i fod ynddi. Wrth gwrs, mae hyn yn allweddol yn y llyfr a\u2019r ffilm, ond mae thema\u0302u megis teulu, cyfeillgarwch a chymdeithas yn amlwg yma ac mae Greta Gerwig wedi cymryd yr awenau i ddangos hyn yn glir iawn, ynghyd ag ychwanegu\u2019r hiwmor naturiol sy\u2019n deillio o\u2019r llyfr.Yn dilyn strwythur y ffilm, mae Gerwig wedi gwneud gwaith rhagorol ar y ffilm ac yn amlwg wedi rhoi ymdrech i ail-ddweud y stori mewn ffordd newydd. Yn bersonol, dylai bod Greta Gerwig wedi cael ei henwebu am Bafta, Oscar a Golden Globe ar gyfer Cyfarwyddwr Gorau a Sgript Ffilm Orau wedi\u2019i Haddasu.\u201cGreta is a wonderful writer... Greta is so emotionally intelligent which is key for something like this.\u201d \u2013 Saoirse RonanStrwythurYn wahanol i\u2019r llyfr ac addasiadau eraill, yr addasiad yma yw\u2019r unig un sy\u2019n neidio o\u2019r presennol i\u2019r gorffennol. Egyr y ffilm wrth gyflwyno Jo saith mlynedd ar o\u0302l cychwyn y stori. Nid ailwneuthuriad o addasiad 1994 mohoni. Credaf yn gryf fod y strwythur yma\u2019n dangos meddwl creadigol a gwreiddiol Greta Gerwig gan ein bod yn gweld datblygiad y cymeriadau a sut mae eu bywydau yn y presennol yn cael eu heffeithio gan ddigwyddiadau\u2019r gorffennol fel mae\u2019r stori\u2019n mynd yn ei flaen. Mae\u2019r defnydd o olau rhwng y ddau gyfnod (y presennol a\u2019r gorffennol) yn andros o effeithiol oherwydd ei fod yn cyfleu sut rydyn ni\u2019n cofio ein hoff adegau mewn ffordd neu mewn golau mwy positif na\u2019r byd rydyn ni\u2019n byw ynddi yn y presennol. Nid yn unig mae\u2019r strwythur yn rhoi egni newydd i\u2019r stori ond mae\u2019n gwneud i\u2019r gynulleidfa dalu sylw hefyd.Cawn ymdeimlad o fywyd y 19eg ganrif ond ag ymdeimlad modern hefyd. Wrth gwrs, mae hyn yn cael ei deimlo wrth ddarllen y llyfr sydd yn fwy na thebyg yn ffactor fawr i lwyddiant y llyfr a\u2019r ffilm. Trwy\u2019r ffilm, roeddwn i\u2019n gallu cydymdeimlo neu cyd-ddeall yr hyn roedd yn digwydd i\u2019r merched cryf yma.Cerddoriaeth a GwisgoeddFel gweddill y ffilm, roedd y gerddoriaeth a\u2019r gwisgoedd yn gampwaith hefyd. Mae Alexandre Desplat yn gyfarwyddwr gwych sydd wedi cyfarwyddo cerddoriaeth ar gyfer amryw o ffilmiau enwog fel The Imitation Game, The Guardians of the Galaxy a Suffragette, felly mae cyfarwyddo ar gyfer y ffilm yma ond yn cyfleu ei dalent fel cyfarwyddwr. Gwelwn ei ddylanwadau Ffrengig yng ngherddoriaeth y ffilm ac wrth gwrs mae hyn yn berffaith ar gyfer y ffilm i gyfleu a chyfosod pob emosiwn sy\u2019n cael ei gyflwyno yn y ffilm ac i gyfleu\u2019r cyfnod o\u2019r deunawfed ganrif. Mae\u2019r gwisgoedd yn gwneud hyn hefyd gan ddefnyddio deunyddiau cywir ar gyfer y gwahanol adegau yn y ffilm ac ar gyfer y cymeriadau gwahanol. Gwelwn ddisgwyliadau cymdeithas yn glir drwy\u2019r dillad a thrwy agwedd y cymeriadau tuag at eu gwisgoedd. Yn sicr, roedd Jacqueline Durran yn haeddu\u2019r Oscar am y gwisgoedd.Felly, rydw i WIR yn argymell i chi fynd i weld y ffilm gan ei fod yn dangos datblygiad Louisa May Alcott fel dynes i ysgrifennu am ferched gan roedd y syniad o gael merched fel awduron yn newydd ar y pryd. Yn sicr, mae\u2019r neges gref bod angen datblygiad pellach yn y gymdeithas i dderbyn merched ym mhob maes neu ym mhob ffordd yn glir yn y ffilm. Ffilm wych am ferched wedi\u2019i wneud gan lawer o ferched!"}]